अखबार में खबर छपी है, प्रसिद्ध खजराना गणेश मंदिर के पीछे गंदे नाले के पास प्रदूषित लड्डू जब्त किए। गणपति उत्सव मना रहे हैं। गणेश जी की मूर्ति बड़ी होती जा रही है और लड्डुओं में ही नहीं, जिन्दगी में भी मिलावट बढ़ती जा रही है। गाय के लिए धार्मिक उन्माद है और गाय की हालत सब से ज्यादा खराब है। गाय वाला ही उस पर हिंसा, उसका शोषण सब से पहले करता है। सजा न मालूम किनको-किनको जाने-अनजाने में भुगतनी पड़ती है। कहावत है कि कुम्हार कुम्हारनी को कुछ कह नहीं पाता और बेचारी गधेड़नी के कान खींचता है। सभी धर्मों के जुलूस सड़कों पर निकलते हैं। जुलूस में गाड़ियों के साथ हाथी, घोड़े भी होते हैं। पहली सदी से ले कर इक्कीसवीं सदी तक का नजारा एक साथ देखने को मिलता है। जुलूस के मार्गों पर गोबर, पेशाब, फूल, पानी और रामरज कीचड़ बन कर गंदगी और प्रदूषण फैलाते हैं। इस बार पर्युषण पर इंदौर में श्वेताम्बर जैनियों ने भगवान की सवारी निकाली। 32 घोड़ों की जगह वे स्वयं रथ खींच रहे थे। दिगंबर जैनियों ने अहिंसा रैली निकाली। दो वर्ष पूर्व इनके जुलूस में आधा घंटा फँस कर 38 वर्ष का एक नौजवान हार्ट अटैक आने पर अस्पताल नहीं पहुँच सका था और अस्पताल पहुँचते ही मर गया। इस बार पुन: घंटों ट्रैफिक जाम होता रहा। जनता परेशान होती रही। धर्म रास्ता दिखाने के लिए है, रास्ता रोकता रहा। धर्म का मर्म समझते तो यह देख पाते कि जुलूस कितनी अहिंसा करता है या हिंसा करता है।